		
		
		
VENDIM
Nr. 43, datë 24.7.2025

NË EMËR TË REPUBLIKËS SË SHQIPËRISË

Gjykata Kushtetuese e Republikës së Shqipërisë, e përbërë nga:
	Holta Zaçaj
	kryetare,

	Marsida Xhaferllari
	anëtare,

	Fiona Papajorgji
	anëtare,

	Sonila Bejtja
	anëtare,

	Ilir Toska
	anëtar,

	Genti Ibrahimi
	anëtar,

	Marjana Semini
	anëtare,

	Sandër Beci
	anëtar,


[bookmark: _GoBack]me sekretare Blerina Basha, në datat 12.6.2025 dhe 26.6.2025, mori në shqyrtim në seancë plenare çështjen nr. 16 (S) 2024 të Regjistrit Themeltar që u përket:
KËRKUESE: SINDIKATA E BASHKUAR E ARSIMIT SHQIPTAR, përfaqësuar nga presidente Alma Lama dhe avokate Margarita Kola, me prokurë të posaçme.
SUBJEKTI I INTERESUAR:
KËSHILLI I MINISTRAVE, përfaqësuar nga Herald Jonuzaj, Vangjel Duni, Irma Qosja, avokate shteti, Enkela Dudushi dhe Voltisa Koçi, me autorizim.
OBJEKTI: Shfuqizimi pjesërisht i vendimit nr. 425, datë 26.6.2024, të Këshillit të Ministrave, “Për miratimin e strukturës dhe të niveleve të pagave të punonjësve mësimorë dhe të punonjësve të tjerë jomësimorë në institucionet arsimore dhe në institucionet plotësuese të sistemit arsimor parauniversitar”, pikërisht pika 2.ii, vlera e shtesës së nivelit të kualifikimit për grupin vetëm nivelet 6 dhe 7 të Kornizës Shqiptare të Kualifikimeve (KSHK), master profesional, dhe niveli 6 dhe të lidhjes nr. 4, si pjesë përbërëse e vendimit për pjesën e vlerës së shtesës së nivelit të kualifikimit për grupin e diplomës 2, KSHK 7 dhe grupi i diplomës 3, KSHK 6, si të papajtueshëm me Kushtetutën e Republikës së Shqipërisë.
BAZA LIGJORE: Nenet 17, 18, 49, 50, 131, pika 1, shkronja “c” dhe 134, pika 1, shkronja “h”, si dhe 135 të Kushtetutës së Republikës së Shqipërisë (Kushtetuta); ligji nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, i ndryshuar (ligji nr. 8577/2000).

GJYKATA KUSHTETUESE,

pasi dëgjoi relatorin e çështjes Sandër Beci, mori në shqyrtim pretendimet e kërkueses Sindikatës së Bashkuar të Arsimit Shqiptar (kërkuesja), e cila ka kërkuar pranimin e kërkesës, prapësimet e subjektit të interesuar, Këshillit të Ministrave, që ka kërkuar rrëzimin e kërkesës, si dhe diskutoi çështjen në tërësi,

VËREN:

I
Rrethanat e çështjes

1. Kuvendi më datë 21.6.2012 ka miratuar ligjin nr. 69/2012, “Për sistemin arsimor parauniversitar në Republikën e Shqipërisë” (ligji nr. 69/2012), i cili ka hyrë në fuqi më datë 9.8.2012. Objekti dhe qëllimi i këtij ligji janë përcaktimi i parimeve bazë për strukturën, veprimtarinë dhe qeverisjen e sistemit arsimor parauniversitar në Republikën e Shqipërisë, si dhe garantimi i së drejtës kushtetuese për arsim, sipas kuadrit ligjor përkatës për funksionimin e sistemit arsimor parauniversitar. Ligji ka pësuar disa ndryshime me ligjet nr. 56/2015, datë 28.5.2015, nr. 48/2018, datë 23.7.2018 (ligji nr. 48/2018) dhe nr. 44/2023, datë 15.6.2023.
2. Në zbatim të ligjit nr. 69/2012 u miratua vendimi nr. 175, datë 8.3.2017, i Këshillit të Ministrave, “Për trajtimin me pagë dhe shtesa mbi pagë të punonjësve mësimorë në arsimin parauniversitar” (VKM-ja nr. 175/2017). Në pikën 3 të tij përcaktohej struktura e pagës mujore, që përbëhej nga paga e grupit (niveli arsimor, që varionte nga 10 000 lekë deri në 14 000 lekë), shtesa për vjetërsi pune, shtesa e kualifikimit dhe shtesa e pozicionit. 
3. VKM-ja nr. 175/2017 u ndryshua me vendimin e Këshillit të Ministrave nr. 351, datë 19.4.2017, ‘Për disa shtesa dhe ndryshime në vendimin nr. 175, datë 8.3.2017, “Për trajtimin me pagë dhe shtesa mbi pagë të punonjësve mësimorë në arsimin parauniversitar’” (VKM-ja nr. 351/2017). Sipas këtij vendimi, punonjësit aktualë mësimorë/edukatorë, të cilët zotërojnë diplomë të ciklit të parë të studimeve universitare “Bachelor” ose të barasvlershme me të, sipas legjislacionit të arsimit të lartë dhe deri përpara datës 1 mars 2017 kanë përfituar pagën e grupit në masën 14 000 (katërmbëdhjetë mijë) lekë, do të vazhdojnë të përfitojnë të njëjtën masë të pagës së grupit deri në momentin e ndryshimit të nivelit të diplomës, ose ndërprerjes së marrëdhënieve të punës me institucionin arsimor përkatës. Punonjësit mësimorë/edukatorë që fillojnë punë për herë të parë si punonjës mësimorë/edukatorë në arsimin parauniversitar pas datës 1 mars 2017, do të trajtohen me pagë grupi sipas përcaktimeve të lidhjes nr. 2 të vendimit, ku përcaktohen pagat për nivelin arsimor (diploma master-vlera 14 000 lekë; diploma bachelor-vlera 11 000 lekë dhe diploma e shkollës së mesme pedagogjike-vlera 10 000 lekë).
4. Me ligjin nr. 48/2018, mes të tjerave, u ndryshua edhe neni 57 i ligjit nr. 69/2012, duke parashikuar se mësuesi për arsimin parashkollor duhet të ketë fituar diplomën e ciklit të parë “Bachelor”, që formon mësues të arsimit parashkollor. Mësuesi për arsimin fillor duhet të ketë fituar diplomën e ciklit të parë “Bachelor” dhe diplomën e ciklit të dytë “Master profesional”, që formojnë mësues të arsimit fillor, ose diplomë për arsimin fillor të ish-instituteve të larta pedagogjike. Mësuesi për arsimin e mesëm të ulët (nga klasa e VI-IX) dhe për arsimin e mesëm të lartë (gjimnazi, arsimi i mesëm profesional dhe arsimi mesëm orientues) duhet të ketë fituar diplomën e ciklit të parë “Bachelor” në fushën/lëndët e arsimit të mesëm të ulët dhe të arsimit të mesëm të lartë dhe diplomën e ciklit të dytë “Master” me 120 ECTS në fushën e mësuesisë, që lidhet me programin e studimit të ciklit të parë. 
5. Po me ligjin nr. 48/2018, në nenin 72 të ligjit nr. 69/2012 u shtua pika 6 me këtë parashikim: “Personelit mësimdhënës, që ka përfunduar studimet universitare në ish-institutet e larta pedagogjike, diploma e përfituar i njihet si arsim i lartë, tetë semestra, për efekt page.”. Në referim të nenit 124 të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë” (ligji nr. 80/2015), diplomat e programeve të studimit, të lëshuara në Republikën e Shqipërisë, që kanë zgjatur, së paku, 4 vjet akademikë (8 semestra), deri në përshtatjen e studimeve, sipas parimeve të procesit të Bolonjës, janë ekuivalente me diplomat “Master i shkencave”. 
6. Këshilli i Ministrave, në zbatim të ligjit nr. 69/2012 dhe të ligjit nr. 35/2023, “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi”, më datë 26.6.2024 ka miratuar vendimin nr. 425, datë 26.6.2024, “Për miratimin e strukturës dhe të niveleve të pagave të punonjësve mësimorë dhe të punonjësve të tjerë jomësimorë në institucionet arsimore dhe në institucionet plotësuese të sistemit arsimor parauniversitar” (VKM-ja nr. 425/2024). Ky vendim ka hyrë në fuqi pas botimit në Fletoren Zyrtare nr. 112, datë 3.7.2024, duke shfuqizuar VKM-në nr. 175/2017 dhe i ka shtrirë efektet financiare nga data 1.7.2024.
7. Fusha e veprimit të VKM-së nr. 425/2024 shtrihet ndaj punonjësve mësimorë (mësues/edukatorë, instruktorë), punonjësve të shërbimit psikosocial, si dhe punonjësve të tjerë jomësimorë, që shërbejnë në institucionet arsimore të sistemit arsimor parauniversitar (arsimin parashkollor, arsimin fillor, arsimin e mesëm të ulët, arsimin e mesëm të lartë, institucionet arsimore për përkujdesjen për kategori të veçanta të nxënësve, qendrat kulturore të fëmijëve dhe konviktet e nxënësve). 
8. Në pikën 2 të VKM-së nr. 425/2024 parashikohen pesë elementet përbërëse të pagës bruto mujore të punonjësve të sipërcituar, që përbëhet nga: i. paga për pozicion, që shpërblen vlerën relative të çdo pozicioni pune; ii. shtesa e nivelit të kualifikimit, që shpërblen nivelin arsimor të kërkuar për pozicionin përkatës të punës. Kjo vlerë përcaktohet në lidhjen nr. 4 bashkëlidhur vendimit dhe është pjesë përbërëse e tij; iii. shtesa për vjetërsi pune; iv. shtesa për kategoritë e kualifikimit, që shpërblen zhvillimin profesional të punonjësve mësimorë përgjatë karrierës së tyre, pas përfitimit të kategorisë së kualifikimit do të llogaritet në përqindje për çdo kategori, duke filluar nga 10% (mësues i kualifikuar), 20% (mësues special) dhe 30% (mësues mjeshtër); v. shtesa për natyrë të veçantë pune, e aplikueshme për disa pozicione në shkollat e arsimit të mesëm të lartë profesional.
9. Kërkuesja, me kërkesën e datës 1.11.2024, e cila është regjistruar më datë 12.11.2024, pas plotësimit të dokumenteve sipas nenit 27 të ligjit nr. 8577/2000, i është drejtuar Gjykatës Kushtetuese (Gjykata) për shfuqizimin si të papajtueshme me Kushtetutën të pikës 2.ii të VKM-së, që parashikon se një ndër elementet përbërëse të pagës bruto mujore të punonjësve mësimorë, që shërbejnë në institucionet e arsimit të sistemit arsimor parauniversitar, është edhe shtesa e nivelit të kualifikimit, që shpërblen nivelin arsimor të kërkuar për pozicionin përkatës të punës, si dhe të lidhjes nr. 4, si pjesë përbërëse të VKM-së, ku janë të përcaktuara vlerat e shtesës së nivelit të kualifikimit për çdo grup diplome. Kolegji i Gjykatës më datë 24.1.2025 ka vendosur kalimin e çështjes për shqyrtim në seancë plenare mbi bazë të dokumenteve. Në seancën plenare mbi bazë të dokumenteve të datës 12.6.2025, për nevoja të përcaktimit të fakteve, Gjykata ka vendosur ndryshimin e formës së shqyrtimit të çështjes nga seancë plenare mbi bazë të dokumenteve në seancë plenare publike më datë 26.6.2025.

II
Pretendimet në Gjykatën Kushtetuese

10. Kërkuesja, në mënyrë të përmbledhur, ka parashtruar:
10.1 Për juridiksionin e Gjykatës Kushtetuese
10.1.1 Gjykata ka juridiksion për shqyrtimin e VKM-së nr. 425/2024, pasi është një akt me karakter normativ, vendos norma të përgjithshme, që shtrijnë efektet e tyre mbi një kategori të pacaktuar subjektesh, që janë mësues dhe punonjës të arsimit të të gjitha niveleve të arsimit parauniversitar dhe ka karakter detyrues.
10.2 Për themelin, VKM-ja nr. 425/2024 cenon:
10.2.1 Parimin e sigurisë juridike, pasi punonjësit e arsimit që kishin përfituar pagën e grupit në masën 14 000 lekë duhet të vazhdonin të trajtoheshin nga VKM-ja nr. 425/2024 po me këtë masë page. Por ndryshimet që solli VKM-ja nr. 425/2024 bënë që kjo vlerë të mos përfitohej më, duke cenuar një të drejtë të fituar. Çdo ndryshim duhet të jetë në përputhje me ligjin dhe të jetë në interes të të dyja palëve. Punonjësit kanë të drejtë të mbrohen nga ndryshimet që mund të ndikojnë negativisht në kushtet e tyre të punës, në pagë ose në të drejtat e tjera të fituara. Nëse një punonjës dëshiron të bëjë ndryshime në kontratën e punës, është e rëndësishme që këto ndryshime të diskutohen dhe të miratohen nga ai. Në rast mosmarrëveshjeje, punonjësit kanë të drejtë të ndjekin rrugën ligjore për të mbrojtur të drejtat e tyre. Me nenin 20 të ligjit nr. 48/2018, në nenin 72 të ligjit nr. 69/2012 u shtua pika 6, sipas së cilës personeli mësimdhënës, që ka përfunduar studimet universitare në ish-institutet e larta pedagogjike, diploma e përfituar i njihet si arsim i lartë, tetë semestra, për efekt page. Pra, personeli që ka diplomë “Bachelor”, sipas asaj periudhe (pasi nuk kishte diploma “Master”), paguhej në vlerën 14 000 lekë, që i korrespondon diplomës “Master”. Ndërsa me VKM-në nr. 425/2024 këta punonjës nuk vazhdojnë të paguhen me këtë shumë, pasi për nivelin e kualifikimit “Bachelor” parashikohet vlera në shumën 10 000 lekë. Për më tepër, gjatë zbatimit praktik të vendimit objekt kundërshtimi ka pasur paqartësi, pasi disa zyra vendore arsimore zbatojnë vlera të ndryshme pagese për të njëjtën kategori të kornizës së kualifikimit. Gjithashtu, një ndër kërkesat e parimit të sigurisë juridike është bërja sa më publike e akteve normative. Kjo do të thotë jo vetëm botimi në Fletoren Zyrtare, por edhe transparenca, diskutimi publik dhe pjesëmarrja e gjerë e ekspertëve të fushës, grupeve të interesit ose individëve të veçantë edhe në procesin e miratimit të tyre nga mekanizmat përkatës. Shuma e pagës e përfituar gjatë detyrës së mësuesit do të ndikojë edhe në masën e pensionit në të ardhmen.
10.3 Parimin e hierarkisë së normave juridike, të garantuar në nenin 116 të Kushtetutës, pasi VKM-ja nr. 425/2024 është në kundërshtim me ligjin nr. 48/2018, konkretisht me pikën 6 të nenit 72 të tij, pra ky vendim nuk është i bazuar në ligj.
10.4. Parimin e barazisë përpara ligjit dhe të mosdiskriminimit, pasi përpara miratimit të VKM-së nr. 425/2024 punonjësit mësimorë trajtoheshin në mënyrë të barabartë sipas ligjit nr. 69/2012. Pas miratimit të vendimit dhe sipas përcaktimeve të lidhjes nr. 4 të tij, kategoria e punonjësve të arsimit me diplomën “Bachelor” (niveli 6 i KSHK) do të marrë vlerën 10 000 lekë, ajo me diplomë “Master profesional” ose të barasvlershme (niveli 7 i KSHK-së) do të marrë vlerë 12 000 lekë dhe “Master shkencor” do të marrë vlerën 14 000 lekë, në një kohë kur të dyja kategoritë trajtoheshin me vlerën e shtuar 14 000 lekë.
11. Subjekti i interesuar, Këshilli i Ministrave, ka prapësuar si vijon:
11.1 Për juridiksionin e Gjykatës Kushtetuese
11.1.1 Gjykata nuk ka juridiksion për shqyrtimin e VKM-së nr. 425/2024, pasi ajo kontrollon kushtetutshmërinë e akteve e jo ligjshmërinë e tyre dhe pretendimet e kërkueses janë me natyrë ligjore. VKM-ja, si akt nënligjor, nuk i është nënshtruar gjykimit në Gjykatën Administrative të Apelit dhe kjo e fundit të ketë rezultuar një mjet ankimi joefektiv. Gjithashtu, VKM-ja nr. 175/2017, e ndryshuar me VKM-në nr. 351/2017, është shfuqizuar nga vendimi objekt kundërshtimi. Norma e re ka një përmbajtje thellësisht të ndryshme nga norma e tjetër dhe pretendimet e kërkueses kanë të bëjnë me një normë që nuk është në fuqi, pra nuk prodhon efekte juridike.
11.2 Për themelin për VKM-në nr. 425/2024:
11.2.1 Pretendimi për cenimin e parimit të sigurisë juridike nuk gjen mbështetje në parashikimet kushtetuese dhe në jurisprudencën e Gjykatës Evropiane për të Drejtat e Njeriut (GJEDNJ), pasi paga mujore për mësuesit e arsimit fillor dhe të mesëm të ulët në shkollat 9-vjeçare ka pësuar rritje, duke sjellë efekte financiare pozitive për çdo mësues. Në interpretimin literal të dispozitave të ligjit nr. 69/2012, si dhe ligjit nr. 80/2015, diploma e nivelit “Bachelor” që i korrespondon nivelit 6 të kornizës shqiptare të kualifikimeve nuk është e barasvlershme me diplomat që i përkasin nivelit 7 të kornizës shqiptare të kualifikimeve “Master”. Këshilli i Ministrave, nëpërmjet këtij akti, ka konkretizuar elementet përbërëse të pagës mujore bruto të punonjësve të institucioneve të sistemit arsimor parauniversitar. Ndryshimet në shtesat mbi pagë nuk janë të drejta të patjetërsueshme, por përfitime të përcaktuara në akte administrative, që mund të rishikohen sipas politikave sociale të qeverisë. Trajtimi i mëparshëm duke iu dhënë disa grupeve më të ulëta diplomën shtesë kualifikimi të njëjtë me atë të grupeve më të larta të diplomës, përbënte “diskriminim pozitiv”, por nuk mund të konsiderohet e drejtë e fituar e pandryshueshme, pasi nuk mbështetet në arsye ose rrethana objektive. Për këtë qëllim, VKM-ja nr. 425/2024 e ka rikthyer situatën duke trajtuar financiarisht grupet e diplomave sipas niveleve të tyre, për rrjedhojë nuk cenon parimin e sigurisë juridike. Gjithashtu, VKM-ja nr. 425/2024 përjashtohet nga detyrimi i nënshtrimit të procesit të konsultimit publik, pasi bën pjesë në ato akte që nuk i nënshtrohen atij procesi bazuar në ligjin nr. 146/2014, “Për njoftimin dhe konsultimin publik”.
11.2.2 Për pretendimin për cenimin e parimit të hierarkisë së normave juridike kërkuesja nuk ka parashtruar argumente në nivel kushtetues. VKM-ja ka dalë në zbatim të ligjeve nr. 69/2012 dhe nr. 35/2023 dhe nuk trajton çështje në kundërshtim me rezervën ligjore. Ligji nr. 35/2023 ka parashikuar në mënyrë të përgjithshme kuadrin rregullator për caktimin e pagave, trajtimet e tjera financiare dhe përfitimet e të punësuarve në institucionet e administratës publike dhe ka autorizuar Këshillin e Ministrave për miratimin e elementeve përbërëse të pagës bruto mujore dhe të vlerës për çdo element të saj. 
11.2.3 Pretendimi për cenimin e parimit të barazisë përpara ligjit dhe të mosdiskriminimit është i pabazuar. Në çdo rast, edhe nëse ka ndërhyrje, ajo ka ndjekur një qëllim legjitim dhe proporcional me gjendjen e diktuar. Niveli i kualifikimit arsimor, i diferencuar sipas ligjit nr. 10247, datë 4.3.2010, “Për kornizën shqiptare të kualifikimeve” (ligji nr. 10247/2010) do të sillte edhe diferencim në trajtimin financiar të punonjësve arsimorë, me qëllim garantimin e një shpërblimi të drejtë dhe dinjitoz për çdo punonjës mësimor dhe punonjësve të tjerë jomësimorë në institucionet arsimore, si dhe në institucionet plotësuese të sistemit arsimor parauniversitar, në përputhje me nivelin e kualifikimit të tyre. Elementet për realizimin e reformës së pagave të nëpunësve/punonjësve të administratës publike dhe rritjen e niveleve të tyre janë “shtesa për vjetërsi në punë” dhe “shtesa për nivelin e kualifikimit”, që i referohen kornizës shqiptare të kualifikimit. Pra, janë harmonizuar dhe janë marrë në konsideratë të gjitha vlerat që mbartin nëpunësit e administratës publike, ku bëjnë pjesë edhe punonjësit mësimorë. 

III
Vlerësimi i Gjykatës Kushtetuese

A. Për legjitimimin e kërkueses
12. Çështja e legjitimimit (locus standi) është vlerësuar si një ndër aspektet kryesore që lidhet me nisjen e një procesi kushtetues. Në gjykime të kontrollit të kushtetutshmërisë së normës, subjektet, që parashikohen në nenin 134, pika 2, të Kushtetutës, kanë detyrimin për të provuar interesin ndërmjet veprimtarisë ligjore që ato kryejnë dhe çështjes kushtetuese të ngritur (shih vendimet nr. 4, datë 15.2.2021; nr. 1, datë 16.1.2017; nr. 14, datë 21.3.2014 të Gjykatës Kushtetuese).
13. Për legjitimimin e organizatave, si subjekte që vënë në lëvizje Gjykatën, sipas nenit 134, pika 1, shkronja “h”, të Kushtetutës, Gjykata ka tashmë një jurisprudencë të konsoliduar, sipas së cilës vlerësimi nëse një organizatë ka ose jo mjaftueshëm interes, bëhet rast pas rasti, në varësi të rrethanave të çdo çështjeje të veçantë. Organizata që vë në lëvizje Gjykatën duhet të provojë se në çfarë mënyre ajo mund të preket në një aspekt të veprimtarisë së saj, pra duhet të provojë lidhjen e drejtpërdrejtë dhe të individualizuar që ekziston midis veprimtarisë së saj dhe normës që kundërshton (shih vendimet nr. 20, datë 20.4.2021; nr. 1, datë 16.1.2017; nr. 33, datë 8.6.2016 të Gjykatës Kushtetuese). Gjithashtu, Gjykata ka vlerësuar se nuk është e nevojshme të provohet që subjektet me legjitimitet të kushtëzuar përfaqësojnë të gjithë profesionistët e asaj fushe, pasi, në kuptim të nenit 134 të Kushtetutës, një kërkesë e tillë nuk përbën kusht për legjitimimin e tyre (shih vendimet nr. 11, datë 6.3.2014; nr. 11, datë 6.4.2010 të Gjykatës Kushtetuese).
14. Në rastin konkret, në lidhje me aspektin formal të legjitimimit të kërkueses në gjykimin kushtetues, vërehet se ajo është regjistruar si person juridik me vendimin nr. 3, datë 15.2.2024 të Gjykatës së Shkallës së Parë të Juridiksionit të Përgjithshëm Tiranë dhe bazuar në statutin e sindikatës, ajo është bashkim vullnetar sindikal, që përfaqëson punëmarrësit në arsimin parashkollor, parauniversitar, të lartë, profesional dhe punëmarrësit e tjerë në këto sektorë të punësuar në Republikën e Shqipërisë. Kërkesa e paraqitur më datë 1.11.2024 është nënshkruar nga Alma Lama, presidente e sindikatës, e cila, sipas nenit 21 të statutit, mes të tjerave, ka në kompetencën e saj përfaqësimin e interesave të punëmarrësve përpara institucioneve shtetërore. Për rrjedhojë, Gjykata vlerëson se kërkuesja legjitimohet ratione personae për të paraqitur kërkesë, pasi ka justifikuar interesin e saj. Gjithashtu, për legjitimimin ratione temporis, VKM-ja nr. 425/2024 është botuar në Fletoren Zyrtare nr. 112, datë 3.7.2024, ka hyrë në fuqi pas botimit në këtë fletore dhe i ka shtrirë efektet financiare nga data 1.7.2024. Kërkesa është paraqitur në Gjykatë më datë 1.11.2024, pra brenda afatit ligjor 2-vjeçar të parashikuar në nenin 50, pika 1, të ligjit nr. 8577/2000, ndaj kërkuesja legjitimohet edhe ratione temporis për vënien në lëvizje të këtij gjykimi kushtetues. 
15. Në lidhje me legjitimimin ratione materiae, Gjykata konstaton se kërkuesja ka parashtruar pretendime për cenimin e parimeve të: i) hierarkisë së normave juridike; ii) sigurisë juridike në drejtim të të drejtave të fituara; iii) barazisë përpara ligjit dhe të mosdiskriminimit. 
16. Për pretendimin për cenimin e parimit të hierarkisë së normave juridike, Gjykata vëren se kërkuesja ka parashtruar se VKM-ja nr. 425/2024 është në kundërshtim me ligjin nr. 48/2018, konkretisht me pikën 6 të nenit 72 të tij, pra ky vendim nuk është i bazuar në ligj, duke mos respektuar parimin e hierarkisë së normave juridike. Ndërsa subjekti i interesuar, Këshilli i Ministrave, ka prapësuar se kërkuesja nuk ka parashtruar argumente në nivel kushtetues. VKM-ja ka dalë në zbatim të ligjeve nr. 69/2012 dhe nr. 35/2023 dhe nuk trajton çështje në kundërshtim me rezervën ligjore.
17. Gjykata ka theksuar se respektimi i hierarkisë së akteve normative është një detyrim që rrjedh nga parimi i shtetit të së drejtës dhe i koherencës në sistemin ligjor (shih vendimin nr. 20, datë 20.4.2021 të Gjykatës Kushtetuese). Piramida e akteve normative, e sanksionuar në nenin 116 të Kushtetutës, përcakton marrëdhëniet midis normave juridike, të cilat bazohen në raportin e mbi/nënvendosjes së tyre. Rendi juridik nuk është një radhitje e barasvlershme normash, por një sistem hierarkik, i cili përbëhet nga nivele të ndryshme vlefshmërie dhe në secilin prej këtyre niveleve qëndron një normë ose grup normash, duke përftuar kështu edhe fuqinë e caktuar juridike. Kjo piramidë aktesh normative ka në majë të saj Kushtetutën, e cila shërben si burim për aktet e tjera juridike (shih vendimet nr. 5, datë 5.2.2014; nr. 3, datë 20.2.2006 të Gjykatës Kushtetuese).
18. Në vijim të sa më lart, Gjykata vlerësoi se pretendimi për cenimin e parimit të hierarkisë së normave juridike përbën lëndë kushtetuese në kuptim të kompetencës së Gjykatës për t’i vlerësuar ato, megjithatë është natyra e argumenteve të ngritura nga kërkuesja që përcakton nëse është Gjykata në rastin konkret kompetente për vlerësimin e kushtetutshmërisë së sjelljeve/veprimeve që, sipas kërkueses, përbëjnë cenim të këtij parimi. Në këtë drejtim nuk u arrit numri i nevojshëm i votave për vendimmarrje sipas nenit 73, pika 4, të ligjit nr. 8577/2000 lidhur me natyrën e argumenteve të parashtruara nga kërkuesja dhe pretendimi u konsiderua i rrëzuar.
19. Sipas njërit qëndrim, u vlerësua se pretendimi i kërkueses në këtë drejtim është me natyrë ligjore, pasi ka të bëjë me përplasjen mes aktit nënligjor dhe ligjit, për rrjedhojë nuk ka natyrë kushtetuese[footnoteRef:2]. Kështu, për shembull, pretendimet që lidhen me cenimin e rezervës kushtetuese (kur Kuvendi miraton një ligj që praktikisht ndryshon një dispozitë kushtetuese ose konventore) ose ligjore (kur aktet nënligjore dalin jashtë kufijve të rregullimeve dhe autorizimeve ligjore), tipikisht aktivizojnë juridiksionin e Gjykatës për të vlerësuar kushtetutshmërinë e akteve të kontestuara nën prizmin e hierarkisë së normave juridike të parashikuar nga neni 116 i Kushtetutës. Nga ana tjetër, pretendimet për shkelje materiale të përmbajtjes/urdhërimit të një akti ligjor nga përmbajtja/urdhërimi i një akti nënligjor tipikisht, aktivizojnë juridiksionin e gjykatave të zakonshme administrative. [2:  Gjyqtarët Holta Zaçaj, Ilir Toska, Genti Ibrahimi dhe Marjana Semini vlerësuan sipas këtij qëndrimi.] 

20. Ndërsa sipas qëndrimit tjetër, kërkuesja e ka mbështetur pretendimin për cenimin e parimit të hierarkisë së normave juridike në argumentin se akti është në kundërshtim me pikën 6 të nenit 72 të ligjit nr. 48/2018, për rrjedhojë nuk është i bazuar në ligj, duke mos respektuar hierarkinë e normave juridike. Ky pretendim në thelb lidhet me rregullat që Këshilli i Ministrave zbaton në miratimin e akteve nënligjore, në kuptim të neneve 116 dhe 118 të Kushtetutës. Në lidhje me këtë, në jurisprudencën kushtetuese është pohuar se është e vërtetë se organet kushtetuese, me kompetenca në nxjerrjen e akteve normative ose individuale, kanë hapësirën e tyre të vlerësimit për rregullimin e çështjeve në kompetencë të tyre, por në zgjedhjen e instrumentit ligjor ato duhet të respektojnë shtetin e së drejtës, të garantojnë koherencën e rendit juridik dhe hierarkinë e normave të tij (shih vendimin nr. 29, datë 2.7.2021 të Gjykatës Kushtetuese). Për rrjedhojë, pretendimi ka natyrë kushtetuese dhe përfshihet në juridiksionin kushtetues[footnoteRef:3]. [3:  Gjyqtarët Marsida Xhaferllari, Fiona Papajorgji, Sandër Beci dhe Sonila Bejtja vlerësuan sipas këtij qëndrimi.] 

21. Gjykata vlerëson se pretendimet/argumentet për cenimin e parimeve të sigurisë juridike në drejtim të të drejtave të fituara dhe barazisë përpara ligjit e mosdiskriminimit janë me natyrë kushtetuese dhe në vijim do t’i shqyrtojë së bashku, duke mbajtur në konsideratë se në thelb parashtrohen të njëjtat argumente.
B. Për themelin e pretendimeve
B.1. Për cenimin e parimeve të sigurisë juridike dhe të barazisë përpara ligjit e të mosdiskriminimit
22. Kërkuesja, në mënyrë të përmbledhur, ka parashtruar se VKM-ja nr. 425/2024 ka përkeqësuar gjendjen e punonjësve të arsimit, pasi ka ndryshuar vlerën e shtesës së nivelit të kualifikimit për çdo grup diplome, si një ndër elementet përbërëse të pagës bruto mujore të punonjësve, duke parashikuar vlerë më të ulët se ajo që përfitonin më parë. Në këtë drejtim, subjekti i interesuar ka prapësuar se në çdo rast, edhe nëse ka pasur ndërhyrje, ajo ka ndjekur një qëllim legjitim dhe proporcional me gjendjen e diktuar. Niveli i kualifikimit arsimor i diferencuar sipas ligjit nr. 10247/2010 do të sillte edhe diferencim në trajtimin financiar të punonjësve arsimorë, me qëllim garantimin e një shpërblimi të drejtë dhe dinjitoz për çdo punonjës mësimor dhe punonjësve të tjerë jomësimorë në institucionet arsimore dhe në institucionet plotësuese të sistemit arsimor parauniversitar, në përputhje me nivelin e kualifikimit të tyre.
23. Subjekti i interesuar, në mënyrë të përmbledhur, ka prapësuar se pretendimet e kërkueses lidhen me parashikimet e ligjit nr. 48/2018, sipas të cilit personelit mësimdhënës që ka përfunduar studimet universitare në ish-institutet e larta pedagogjike, diploma e përfituar i njihet si arsim i lartë, tetë semestra, për efekt page. Në interpretimin literal dhe sistematik të normave, nga përcaktimet e pikës 6 të nenit 72 të ligjit nr. 69/2012, si dhe nga përcaktimet e pikës 2 të nenit 124 të ligjit nr. 80/2015, rezulton se diplomën e nivelit “Bachelor”, që i korrespondon nivelit 6 të kornizës shqiptare të kualifikimeve, legjislacioni i arsimit të lartë në asnjë moment nuk e ka përcaktuar si të barasvlershme me një nga diplomat që i përkasin nivelit 7 të kornizës shqiptare të kualifikimeve. Nëpërmjet VKM-së nr. 425/2024 janë materializuar elementet përbërëse të pagës bruto të punonjësve, ndërsa vlera e elementit “shtesa e nivelit të kualifikimit” është e përcaktuar duke zbatuar një logjikë përshkallëzimi sipas diplomës.
24. Lidhur me parimin e sigurisë juridike, në jurisprudencën kushtetuese është theksuar se ai, si një nga elementet e parimit të shtetit të së drejtës, të sanksionuar në nenin 4 të Kushtetutës, përfshin, mes të tjerash, besueshmërinë e qytetarëve te shteti dhe pandryshueshmërinë e ligjit për marrëdhëniet e rregulluara. Besueshmëria ka të bëjë me bindjen e individit se nuk duhet të shqetësohet vazhdimisht ose të jetojë me frikë për ndryshueshmërinë dhe pasojat negative të akteve juridike, të cilat mund të cenojnë jetën e tij private ose profesionale dhe të përkeqësojnë një gjendje të vendosur me akte të mëparshme. Rregullimet ligjore që kanë të bëjnë me të drejtat e shtetasve duhet të kenë qëndrueshmëri të mjaftueshme që siguron vijimësinë e tyre. Si rregull, nuk mund të mohohen interesa dhe pritshmëri të ligjshme të qytetarëve nga ndryshimet në legjislacion dhe shteti duhet të synojë të ndryshojë një situatë të rregulluar më parë vetëm nëse ndryshimi sjell pasoja pozitive (shih vendimet nr. 1, datë 25.1.2024; nr. 16, datë 1.3.2017; nr. 43, datë 26.6.2015 të Gjykatës Kushtetuese).
25. Parimi i sigurisë juridike shoqërohet me mbrojtjen e të drejtave të fituara, vazhdimësinë ligjore, ndalimin e ligjeve me fuqi prapavepruese, qartësinë dhe përcaktueshmërinë në normimin e marrëdhënieve juridike, respektimin e pritshmërive legjitime (shih vendimet nr. 35, datë 22.11.2022; nr. 16, datë 1.3.2017; nr. 10, datë 29.2.2016 të Gjykatës Kushtetuese). Në lidhje me elementin e qartësisë, një rregullim i pasaktë i normës ligjore, që i lë shteg zbatuesit t’i japë asaj kuptime të ndryshme dhe që sjell pasoja, nuk shkon në përputhje me qëllimin, stabilitetin, besueshmërinë dhe efektivitetin që synon vetë norma (shih vendimet nr. 20, datë 20.4.2021; nr. 10, datë 26.2.2015; nr. 36, datë 15.10.2007 të Gjykatës Kushtetuese).
26. Sipas jurisprudencës kushtetuese, parimi i barazisë synon që të gjithë të jenë të barabartë në ligj dhe përpara ligjit jo vetëm në të drejtat themelore të parashikuara në Kushtetutë, por edhe në të drejtat e tjera ligjore. Barazia në ligj dhe përpara ligjit nuk do të thotë që të ketë zgjidhje të njëjta për individë ose kategori personash që janë në kushte objektivisht të ndryshme. Barazia përpara ligjit dhe në ligj presupozon barazinë e individëve që janë në kushte të barabarta. Megjithatë, parimi i barazisë nuk e ndalon trajtimin e diferencuar, por trajtimi i ndryshëm i kategorive të caktuara që përfitojnë nga kjo e drejtë mund të përligjet vetëm në raste përjashtimore dhe për shkaqe të arsyeshme e objektive (shih vendimet nr. 34, datë 10.4.2017; nr. 10, datë 29.2.2016; nr. 71, datë 27.11.2015 të Gjykatës Kushtetuese).
27. Në vijim të standardeve kushtetuese, Gjykata, në rastin konkret, duke mbajtur në konsideratë pretendimet dhe prapësimet e palëve në këtë gjykim kushtetues, vëren se objekti i këtij gjykimi kushtetues lidhet me elementin përbërës të pagës bruto mujore, shtesën e nivelit të kualifikimit, e cila, në kuptim të VKM-së nr. 425/2024, shpërblen nivelin arsimor të kërkuar për pozicionin përkatës të punës.
28. Duke vijuar me analizën e kuadrit ligjor dhe nënligjor që rregullon pagën e punonjësve mësimorë, Gjykata vëren se në nenin 8 të ligjit nr. 35/2023 parashikohet se Këshilli i Ministrave miraton elementet përbërëse të pagës bruto dhe vlerën për çdo element të pagës bruto mujore të të punësuarve në institucionet e administratës publike. Në vijim, paga dhe elementet e saj janë rregulluar sipas VKM-së nr. 175/2017, që doli në zbatim të ligjit nr. 69/2012 dhe të ligjit nr. 10405, datë 24.3.2011 “Për kompetencat për caktimin e pagave dhe të shpërblimeve”. Sipas pikës 3 të VKM-së nr. 175/2017, struktura e pagës mujore për punonjësit mësimorë përbëhet nga katër elemente: a) paga e grupit që është paga e nivelit arsimor; b) shtesa për vjetërsi; c) shtesa për kualifikim; ç) shtesa e pozicionit, e përcaktuar për çdo vend pune sipas emërtesës përkatëse të pozicionit të punës. Vlera e pagës së grupit/e nivelit arsimor për diplomën e ciklit të dytë të studimeve universitare ose të barasvlershme me ato ka qenë 14 000 lekë; për diplomat e ciklit të parë të studimeve universitare “Bachelor” ose të barasvlershme me to vlera ka qenë 11 000 lekë dhe për diplomën e shkollës së mesme pedagogjike me titullin “Mësues i shkollës fillore” vlera ka qenë 10 000 lekë.
29. Me VKM-në nr. 351/2017 u shtua, në fund të pikës 3.a, pra pas pagës së grupit, paragrafi me këtë përmbajtje: “Punonjësit aktualë mësimorë/edukatorë, të cilët zotërojnë diplomë të ciklit të parë të studimeve universitare “Bachelor” ose të barasvlershme me të, sipas legjislacionit të arsimit të lartë dhe deri përpara datës 1 mars 2017, kanë përfituar pagën e grupit në masën 14 000 (katërmbëdhjetë mijë) lekë, do të vazhdojnë të përfitojnë të njëjtën masë të pagës së grupit deri në momentin e ndryshimit të nivelit të diplomës, ose ndërprerjes së marrëdhënieve të punës me institucionin arsimor përkatës. Punonjësit mësimorë/edukatorë që fillojnë punë për herë të parë si punonjës mësimorë/edukatorë në arsimin parauniversitar pas datës 1 mars 2017, do të trajtohen me pagë grupi sipas përcaktimeve të lidhjes nr. 2 të vendimit”.
30. Ndërsa me ligjin nr. 48/2018 u shtua në nenin 72 (dispozitat kalimtare) të ligjit nr. 69/2012 parashikimi se personelit mësimdhënës, që ka përfunduar studimet universitare në ish-institutet e larta pedagogjike, diploma e përfituar i njihet si arsim i lartë, tetë semestra, për efekt page. Në referim të nenit 124 të ligjit nr. 80/2015, diplomat e programeve të studimit, të lëshuara në Republikën e Shqipërisë, që kanë zgjatur, së paku, 4 vjet akademikë (8 semestra), deri në përshtatjen e studimeve, sipas parimeve të procesit të Bolonjës, janë ekuivalente me diplomat “Master i shkencave”. 
31. Ndërsa VKM-ja nr. 425/2024, objekt shqyrtimi, ka ndryshuar elementet përbërëse të pagës bruto për punonjësve mësimorë, duke përcaktuar se ajo përbëhet nga pesë elemente: i. paga për pozicion, që shpërblen vlerën relative të çdo pozicioni pune; ii. shtesa e nivelit të kualifikimit, që shpërblen nivelin arsimor të kërkuar për pozicionin përkatës të punës; iii. shtesa për vjetërsi pune; iv. shtesa për kategoritë e kualifikimit, që shpërblen zhvillimin profesional të punonjësve mësimorë përgjatë karrierës së tyre, pas përfitimit të kategorisë së kualifikimit do të llogaritet në përqindje për çdo kategori, duke filluar nga 10% (mësues i kualifikuar), 20% (mësues special) dhe 30% (mësues mjeshtër); v. shtesa për natyrë të veçantë pune e aplikueshme për disa pozicione në shkollat e arsimit të mesëm të lartë profesional.
32. Në vijim, në analizë të argumenteve për cenimin e parimeve të sigurisë juridike dhe të barazisë përpara ligjit e mosdiskriminimit, në përfundim të diskutimeve, në zbatim të nenit 72, pika 1, të ligjit nr. 8577/2000, Gjykata nuk arriti numrin e kërkuar të votave për vendimmarrje, sipas parashikimeve të nenit 133, pika 2, të Kushtetutës dhe nenit 72, pika 2, të ligjit nr. 8577/2000. 
33. Sipas njërit qëndrim, kërkuesja ka pretenduar cenimin e parimeve të: (i) sigurisë juridike; (ii) barazisë përpara ligjit dhe të mosdiskriminimit. Për parimin e sigurisë juridike, duke marrë në konsideratë argumentet e parashtruara nga kërkuesja dhe analizën e VKM-së nr. 425/2024, u vlerësua se për të arritur në përfundimin nëse në rastin konkret është cenuar ky parim duhet të analizohet nëse elementi “shtesa e nivelit të kualifikimit”, një nga pesë elementet që përbëjnë pagën në tërësi sipas përcaktimit të VKM-së nr. 425/2024, përbën të drejtë të fituar, që gëzon mbrojtje nga parimi kushtetues i sigurisë juridike. Nga parashtrimet e palëve dhe shpjegimet e tyre u vërtetua se paga në tërësi për punonjësit e arsimit parauniversitar ka pësuar rritje në krahasim me pagën e mëparshme, fakt i konfirmuar edhe nga kërkuesja gjatë seancës plenare. Kërkuesja nuk arriti të parashtronte argumente nëse ndryshimi në llogaritjen e elementit të shtesës së nivelit të kualifikimit kishte sjellë pasoja negative në llogaritjen e pagës në tërësi, pasi në fakt, e drejta ligjore e fituar është paga në tërësinë e saj e përbërë nga pesë elementet sipas VKM-së nr. 425/2024 dhe jo elementet e veçanta të saj. Gjithashtu, gjatë shqyrtimit të çështjes, nga kërkuesja nuk u parashtrua asnjë argument për të provuar sesi ndryshimi i këtij elementi do të sillte pasoja në të ardhmen në të drejta, si e drejta për pension, për të cilën, në fakt, merret për bazë vlera e pagës në tërësi dhe jo elementet e veçanta të saj. Për këtë gjitha këto arsye, u vlerësua se e drejta ligjore e fituar, paga, nuk është cenuar dhe pretendimi për cenimin e parimit të sigurisë juridike nuk është i bazuar. Në lidhje me pretendimet për cenimin e parimit të barazisë përpara ligjit dhe të mosdiskriminimit, evidentohet se njohja e diplomave për efekt page, për sa i përket personelit mësimdhënës, lidhet me zbatimin e nenit 72, pika 6, të ligjit nr. 48/2018, në të cilin parashikohet se personelit mësimdhënës, që ka përfunduar studimet universitare në ish-institutet e larta pedagogjike, diploma e përfituar i njihet si arsim i lartë, tetë semestra, për efekt page. Ky parashikim ka dy elemente: (i) formal, që lidhet me emërtimin e institucionit të studimeve universitare (institute të larta pedagogjike/universitet); (ii) substancial, për njohjen e diplomave për efekte të përfitimit të pagës. Në lidhje me elementin substancial, për të cilin janë edhe pretendimet në rastin konkret, pavarësisht çdo emërtimi formal të institucionit, punonjësi i arsimit parauniversitar që ka përfunduar arsimin me tetë semetra, që në referim të nenit 124 të ligjit nr. 80/2015 është ekuivalent me diplomën “Master i shkencave”, për çdo pretendim për interpretimin dhe zbatimin e parashikimit ligjor mund t’i drejtohet gjykatës së juridiksionit të zakonshëm. Ndërsa për të gjitha kategoritë e punonjësve, që përfitojnë llogaritjen e pagës sipas arsimit përkatës, pas përshtatjes së sistemit të Bolonjës, parashikimi i VKM-së nr. 425/2024 nuk ka cenuar parimin e barazisë përpara ligjit dhe të mosdiskriminimit[footnoteRef:4]. [4:  Gjyqtarët Holta Zaçaj, Sonila Bejtja, Ilir Toska dhe Genti Ibrahimi votuan sipas këtij qëndrimi] 

34. Sipas qëndrimit tjetër, duke u nisur nga analiza e ligjit nr. 48/2018 vlerësohet se përbën të drejtë të fituar njohja dhe njësimi i diplomës për efekt page me atë të arsimit të lartë, të barasvlershme me tetë semestra, për: (i) personelin mësimdhënës që ka filluar dhe përfunduar studimet në ish-institutet pedagogjike deri në vitin 2007, gjë që u konfirmua edhe nga shpjegimet e subjektit të interesuar në seancën gjyqësore të gjykimit kushtetues; (ii) personelin mësimdhënës që ka filluar studimet në ish-institutet pedagogjike dhe i ka përfunduar në fakultetet përkatëse të mësuesisë; (iii) personelin mësimdhënës që ka filluar dhe mbaruar studimet në fakultetet e mësuesisë deri në momentin e hyrjes në fuqi të zbatimit të detyrimeve të Kartës së Bolonjës. Për rrjedhojë, Këshilli i Ministrave me nxjerrjen e VKM-së nr. 425/2024, me të cilën nuk e njeh në të njëjtën mënyrë ekuivalentimin e diplomës si një të drejtë të fituar për kategoritë e mësipërme të listuara në pikat (ii) dhe (iii), ka cenuar pritshmëritë e ligjshme të atyre kategorive, si dhe i ka diferencuar ato pa një arsye të përligjur dhe objektive, duke cenuar në këtë mënyrë parimet e sigurisë juridike dhe të barazisë përpara ligjit e të mosdiskriminimit. Rregullat e VKM-së nr. 425/2024 nuk mund të tejkalohen nëpërmjet interpretimit të ligjit nga gjykatat e zakonshme, ndaj riparimi i këtyre të drejtave të cenuara mund të arrihet vetëm nëpërmjet shfuqizimit të VKM-së për këtë pjesë. Kjo do të thotë se pretendimet e kërkueses për këto kategori të personelit mësimdhënës janë të bazuara. Ndërsa për personelin mësimdhënës që ka filluar punë pas hyrjes në fuqi të detyrimeve të Kartës së Bolonjës, marrin vlerë kriteret e lidhura me nivelin e kualifikimit sipas skemës së parashikuar nga VKM-ja nr. 425/2024, ku evidentohet domosdoshmëria e marrjes së një diplome në programin “Master” për t’u përfituar paga bazë në vlerën 14 000 lekë, për rrjedhojë pretendimi për cenimin e parimeve të sigurisë juridike dhe të barazisë përpara ligjit e të mosdiskriminimit për atë kategori nuk është i bazuar[footnoteRef:5]. [5:  Gjyqtarët Marsida Xhaferllari, Fiona Papajorgji, Sandër Beci dhe Marjana Semini votuan sipas këtij qëndrimi.] 

35. Për shkak të qëndrimeve të mësipërme, Gjykata konstatoi se nuk ishte e mundur të formohej numri i kërkuar prej 5 gjyqtarësh për të vijuar më tej shqyrtimin dhe vendimmarrjen për themelin e pretendimeve që lidheshin me cenimin e parimeve të sigurisë juridike dhe të barazisë përpara ligjit e të mosdiskriminimit. 
36. Për sa më lart, Gjykata vëren se në kushtet kur nuk u formua shumica prej 5 gjyqtarësh, në kuptim të nenit 73, pika 4, të ligjit nr. 8577/2000, kërkesa e kërkueses konsiderohet e rrëzuar.

PËR KËTO ARSYE,

Gjykata Kushtetuese, në mbështetje të neneve 131, pika 1, shkronja “c” dhe 134, pika 1, shkronja “h”, të Kushtetutës, si dhe neneve 72, 73, pika 4 dhe vijues të ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,


VENDOSI:

1. Rrëzimin e kërkesës.
Ky vendim është përfundimtar dhe hyn në fuqi ditën e botimit në Fletoren Zyrtare.

Marrë më 24.7.2025.
Shpallur më 28.10.2025.

Kryetare: Holta Zaçaj
Anëtarë: Fiona Papajorgji, Marsida Xhaferllari, Genti Ibrahimi, Ilir Toska, Sonila Bejtja, Sandër Beci, Marjana Semini



